google/wiki40b huggingface dataset:
התיאטרון הערבי-עברי ביפו

התיאטרון הערבי-עברי ביפו בבית הסראייה הישן בעיר, משמש אכסניה לשתי להקות תיאטרון הפועלות ביחד ולחוד בשתי שפות: עברית וערבית. השתיים הן קבוצת "תיאטרון מקומי", שנוסדה ב-1990 בידי יגאל עזרתי וגבי אלדור, ותיאטרון "אל סראיא" (נוסד ב-1998), שבו חברים אנשי תיאטרון ויוצרים ערבים. התיאטרון ממומן חלקית בידי משרד החינוך והתרבות ועיריית תל אביב-יפו. לתיאטרון זה שלושה מנהלים אמנותיים: מוחמד בכרי, יגאל עזרתי וגבי אלדור.

שילובן של שתי להקות

התיאטרון העברי-ערבי ביפו נוסד בשנת 1998, הוא משלב בתוכו שתי קהילות תחת קורת גג אחת. "תיאטרון מקומי", ותיאטרון "אל-סאראייא" הערבי, ביפו. המבנה ניתן לתיאטראות המשותפים בהשאלה על ידי עיריית תל אביב-יפו, ולאחר מכן עבר שיפוץ משמעותי והתאמה לקבלת קהל התיאטרון, תוך אילוצים, בשל בהיותו מבנה לשימור.
המנהל האמנותי של התיאטרון הערבי הוא אדיב ג'השאן, והעמותה הערבית מאחדת אנשי תיאטרון ויוצרים ערבים. אך שתי להקות אלה מפיקות יחדיו ובנפרד הצגות בשפה העברית והערבית. תיאטרון זה מאפשר לקבוצות אתניות שונות לבוא לידי ביטוי אמנותי. התיאטרון בנוי על שתי עמותות נפרדות, העברית והערבית. הן נפגשות מדי פעם כדי לסגור נושאים שונים, אך למעשה כל אחת מהן מנוהלת באופן עצמאי, ועם זאת שתיהן פועלות ומציגות הצגותיהן תחת קורת גג אחת. כמו כן מועלות הצגות שבהן אמני תיאטרון, עבריים וערבים משתפים פעולה מלאה מבחינה אמנותית, על הבמה ומחוצה לה. התיאטרון נתמך על ידי עיריית תל אביב ומשרד התרבות, והודות לרוח המיוחדת והאמונה שתיאטרון אחר, ומאחד קהילות, הוא הכרח מוסרי ואמנותי, למרות האילוצים הכלכליים. בתיאטרון זה, "רב תרבותיות" היא עובדה ואידאולוגיה. המעורבות התרבותית מתבטאת בשיתוף פעולה עם תושבי יפו, ביצירת קהל עברי וערבי, כולל נשים ותלמידי בתי ספר ערביים ועוד.
המקום מעסיק בעיקר אמנים צעירים, וחלק מייחודו הוא שכמעט בסופה של כל הצגה, נערכת שיחה בהשתתפות הקהל. ומלבד ההצגות הדו-לשוניות. הם מעלים הצגות המתבססות על שפת התנועה או נעדרות מילים, המקלות על קשיי השפה האפשריים של הצופים.
בשנת 2010 מונה יעקב אגמון למנכ"ל התיאטרון.

אחדות הניגודים

התיאטרון הוא פסיפס של ניגודים: חדש וישן (כפי שמתבטא בעיבוד הטקסטים), ערבי ויהודי (כמשתמע משמו), שחקנים מבוגרים וצעירים, תיאטרון מסורתי (שייקספיר) מול תיאטרון שוליים מודרני או פרינג'. בנוסף התארחו בתיאטרון מגוון מופעים ואירועים, בהם פסטיבל השירה הבינלאומי 'שער' בהפקת עמותת הליקון. מסוף 2004 ועד סוף 2008 הועלה בתיאטרון מחזהו של חנוך לוין "את ואני והמלחמה הבאה" עם הצוות המקורי שהעלה אותו לראשונה ב-1968 והפסנתרן ברט ברמן.

הפרה לכאורה של חוק הנכבה והסתה לכאורה לטרור

ב-2017 קבעה חוות דעת של משרד האוצר כי התיאטרון הפר את חוק הנכבה בכך שארח במבנהו אירועים שהיוו הסתה לטרור, ובהם אירוע תמיכה בדארין טאטור והאירוע "מחברות הכלא" של עינת ויצמן. ביחס לאירוע התמיכה בטאטור חוות הדעת קבעה "מבדיקה ראשונית נראה כי עצם קיומו של אירוע תמיכה במי שהוגשה כנגדה כתב אישום להסתה בטרור, קריאת הקטעים שכתבה טאטור וחלק מהסרטונים שהוצגו באותו אירוע עשויים לעלות, לכאורה, כדי הסתה לאלימות ולטרור או תמיכה במאבק מזוין או במעשה טרור כנגד מדינת ישראל". מנגד טוען התיאטרון כי שני האירועים אינם הפקה שלו אלא התארחו באולמו תמורת תשלום. בינואר 2018 הודיעה פרקליטות המדינה כי לא תיפתח חקירה פלילית נגד מנהלי תיאטרון יפו בגין הסתה באירוע התמיכה בטאטור
Net5

היסטוריה

Net5 הושק על ידי קבוצת SBS כערוץ השני של הקבוצה בהולנד, אחרי SBS6, ב-1 במרץ 1999. מנהל הקבוצה הכריז ב-4 בדצמבר 1998 על הקמת הערוץ, שאמור היה להיות גרסה מסחרית לשידור הציבורי במדינה. הערוץ הושק ב-1 במרץ 1999, והסרט הראשון ששודר בערוץ הוא לב אמיץ.
מאחר שלא היו באותה עת ערוצים מסחריים רבים, ההחלטה לבחור לערוץ את השם Net5 נבעה בחלקה מהרצון להתחרות בערוץ המסחרי ההולנדי RTL 5. הכוונה הייתה למקם את הערוץ באפיק 5 במספרים בשלט הרחוק במקום הערוץ הישן RTL 5, אך הערוץ מוקם לבסוף באפיק 9.
מינואר 2000 עד אוגוסט 2002 שיתף הערוץ פעולה עם ערוץ הילדים ההולנדי Kindernet. הערוץ שידר משעות הבוקר המוקדמות עד השעה 15:00 בערוץ Net5.
ב-10 באפריל 2017 רכשה Talpa אחזקות 67% ממניות Sanroma Media ב-SBS מדיה.

נתח שוק

ב-2016 עמד נתח השוק של הערוץ על 3.4%.
הקרב התשיעי על האיזונצו

מהלך הקרב

מטרת האיטלקים היה שוב לפרוץ לכיוון טריאסט, אך באזור גוריצה הם ניהלו קרבות הסחה. לאחר הפגזה ארטילרית שנמשכה חמישה ימים עברו האיטלקים להתקפה. הפעם ניסו לרכז כוחות גדולים בנקודת הפריצה (8 דיוויזיות לאורך 8.5 ק"מ בלבד). האיטלקים הצליחו לפרוץ ליד הר וולקובניאק (נקודה 284), ובפאטי הריב, להתקדם עד קוסטניביקה, ולכתר את הכפר הודי לוג. צבאו של סבטוזר בורוייביץ' עמד לפני התמוטטות, אך שוב לא השכיל הצבא האיטלקי לנצל הזדמנות והיסס זמן רב מדי. כך יכול היה בורוייביץ' לאסוף את הארמייה הקיסרית החמישית, לכבוש מחדש את הכפר הודי לוג, ולדחוק את האיטלקים בחזרה מעבר לפאטי הריב. קו החזית לאחר מערכה זו עברה מפאטי הריב אל קוסטניביקה וקוריטה ועד לנהר טימאווה.
אלפרד פון הוביקי

קריירה מוקדמת

פון הוביקי נולד ב-5 בפברואר 1887 בפרידריכסדורף, שהשתייכה לאימפריה האוסטרו-הונגרית. בשנת 1905 התגייס לצבא האוסטרו-הונגרי, והצטרף לרגימנט הארטילריה ה-4, ולחם בשורותיו במלחמת העולם הראשונה. פון הוביקי השתתף בלחימה בחזיתות השונות, ובמהלכה מונה למפקד גדוד הררי בחזית האיטלקית.
לאחר המלחמה הצטרף פון הוביקי לצבא האוסטרי, ומילא בו תפקידי פיקוד ומטה. בשנת 1935 הועלה לדרגת גנרל מיור, ומונה כקצין מטה במשרד המלחמה, ובשנת 1936 מונה למפקד הדיוויזיה הממונעת בצבא האוסטרי.
לאחר סיפוח הצבא האוסטרי לורמאכט, מונה פון הוביקי ב-10 בנובמבר 1938 למפקד הדיוויזיה הקלה ה-4.

מלחמת העולם השנייה

עם פרוץ המלחמה היה פון הוביקי מפקד הדיוויזיה הקלה ה-4, ולחם עימה במהלך המערכה בפולין כחלק מהקורפוס ה-18 במסגרת הארמייה ה-14, וב-3 בינואר 1940 הפכה הדיוויזיה שבפיקודו לדיוויזיית הפאנצר ה-9. במהלך המערכה על צרפת לחם פון הוביקי עם הדיוויזיה שבפיקודו כחלק מהארמייה ה-18 בהולנד, ובשלב השני כחלק מהקורפוס הממונע ה-14 במסגרת קבוצת הפאנצר קלייסט, וב-1 באוגוסט 1940 הועלה לדרגת גנרל לוטננט. במהלך המערכה בבלקן לחם פון הוביקי עם הדיוויזיה שבפיקודו כחלק מהקורפוס הממונע ה-40 במסגרת הארמייה ה-12, ועל פעולותיו קיבל ב-20 באפריל 1941 את עיטור צלב האבירים של צלב הברזל. במהלך מבצע ברברוסה לחם עם הדיוויזיה שבפיקודו כחלק מהקורפוס הממונע ה-14 במסגרת ארמיית הפאנצר הראשונה, ובמהלך הקרב על מוסקבה לחם עם הדיוויזיה שבפיקודו כחלק מהקורפוס הממונע ה-48 במסגרת ארמיית הפאנצר השנייה, ולאחר מכן במסגרת הארמייה השנייה. ב-15 באפריל 1942 פרש פון הוביקי מתפקידו, וב-22 באפריל 1942 קיבל על פעולותיו את עיטור הצלב הגרמני בזהב. ב-1 באוגוסט 1942 מונה פון הוביקי למפקד קבוצת הקרב סכלדה, שהפכה ב-25 באוקטובר 1942 לקורפוס ה-89, וב-1 באוקטובר 1942 הועלה לדרגת גנרל חיל השריון. ב-18 בדצמבר 1942 פרש פון הוביקי מתפקידו, וב-30 באפריל 1943 מונה שוב למפקד הקורפוס ה-89. ב-11 ביוני 1943 מונה פון הוביקי לאחראי התגבורות בקבוצת ארמיות מרכז, וב-20 ביולי פרש מתפקידו. בדצמבר 1943 מונה לראש המשלחת הצבאית בסלובקיה, וב-1 באוקטובר 1944 פרש מתפקידו.

לאחר המלחמה

לאחר המלחמה התגורר פון הוביקי בווינה עד למותו ב-14 ביולי 1971.
לרוי סאנה

קריירת מועדונים

סאנה החל לשחק כדורגל בגיל חמש בווטנשייד 09, ולאחר מכן שיחק בבאייר לברקוזן ובשאלקה 04, שם שיחק במחלקת הנוער המפותחת של המועדון. באפריל 2014 חתם סאנה על חוזה בקבוצה הבוגרת של שאלקה עד יוני 2017, ובאותו חודש ערך את הופעת הבכורה בבונדסליגה מול שטוטגרט, כאשר החליף בדקה ה-77 את מקס מאייר בהפסד 1–3. ב-10 במרץ 2015 ערך את הופעת הבכורה האירופית שלו, במשחק הגומלין בשמינית גמר ליגת האלופות מול ריאל מדריד באצטדיון סנטיאגו ברנבאו. המשחק הראשון בפלטינס ארנה בגלזנקירכן הסתיים בתוצאה 0–2 לריאל מדריד, והגומלין הסתמן כמשחק חסר חשיבות. סאנה נכנס במשחק זה כמחליף בדקה ה-29 במקומו של אריק מקסים צ'ופו-מוטינג שנפצע, והצטיין בהופעת הבכורה שלו, כאשר הבקיע שער ובישל שער, בדרך לניצחון חוץ בתוצאה 3–4, כאשר שאלקה הייתה זקוקה לשער אחד נוסף בלבד כדי להעפיל לרבע הגמר. הופעה זו של סאנה גררה התעניינות מקבוצות רבות בעולם.
בעונת 2015/16 הפך סאנה לשחקן קבוע בהרכב של שאלקה 04.
ב-2 באוגוסט 2016 חתם סאנה במנצ'סטר סיטי לחמש שנים עבור 37 מיליון אירו. סאנה בלט בזכייה של מנצ'סטר סיטי באליפות הפרמייר ליג בעונת 2017-2018 מה שזיכה אותו בפרס הכדורגלן הצעיר של העונה. באותה עונה הוא גם זכה עם מנצ'סטר סיטי בגביע הליגה האנגלי.

קריירה בינלאומית

סאנה הצעיר היה יכול לבחור בין כמה נבחרות: נבחרת סנגל, נבחרת צרפת ונבחרת גרמניה. בסופו של דבר בחר בגרמנים. לסאנה 10 הופעות בנבחרת גרמניה בכדורגל עד גיל 21, בהן הבקיע חמישה שערים. את הופעות הבכורה ערך במוקדמות אליפות אירופה בכדורגל עד גיל 21 לשנת 2017. הופעת הבכורה של סאנה בנבחרת גרמניה הבוגרת נערכה בנובמבר 2015 במשחק ידידות מול נבחרת צרפת, כאשר פתח בהרכב והוחלף בדקה ה-61 על ידי יוליאן דראקסלר. גרמניה הפסידה במשחק זה בתוצאה 0–2. סאנה השתתף עם נבחרת גרמניה ביורו 2016, וערך בטורניר הופעה אחת, כשהחליף בהפסד 2-0 לנבחרת צרפת בחצי הגמר את בסטיאן שוויינשטייגר בדקה ה-79. במאי 2018 סאנה זומן לסגל הגרמני המורחב למונדיאל 2018, אך נופה מהסגל הסופי באופן מפתיע.
אקווטוריה המזרחית

גאוגרפיה

המחוז גבל עם אוגנדה בדרום, קניה בדרום מזרח ואתיופיה בצפון מזרח, מחוז ג'ונגליי בצפון ובמחוז אקווטוריה התיכונה במערב. משולש אילמי, שהיה ממוקם בין צידו המזרחי של המחוז לבין אגם טורקאנה, הוא שטח במחלוקת בין דרום סודאן, קניה ואתיופיה.

אוכלוסייה

אקווטוריה המזרחית היא ביתן של מספר קבוצות אתניות שונות. טופוסה, גיאה וניאנגטום מתגוררות לרוב בנפות המזרחיות של המחוז. דידנגה, דודוס ובויה מתגוררות בנפת בודי סביב צ'וקודום ובצד המערבי מתגוררות לרוב אוטאו, לופיט, לאנגו, פארי וטנט. אקולי, מאדי, איריה ואופיריה חיים לרוב בנפת מאגווי.
רוב האוכלוסיות שחיות במחוז זה מתפרנסות מניהול חוות וגידול בקר, כבשים ועזים. רוב הגידולים החקלאיים מספקים את תושבי המחוז והמדינה ומקצתם הולכים לייצוא. הרי הדידינגה בנפת בודה מאופיינים בקרקע פורייה המשמשת לגידול טבק, תפוחי אדמה ותירס.

ממשל

במחוז מונה מושל שעומד בראש הרשות מבצעת ונבחר בבחירות פנימיות. המושל מינה שרים, יועצים וממונים שעמדו בראש הנפות שבמחוז.
שרה דוטרטה קארפיו

קורות חיים

דוטרטה קארפיו נולדה בדבאו סיטי ב-1978. אביה רודריגו דוטרטה, לימים נשיא הפיליפינים היה אז, עדיין עורך דין בראשית דרכו. הוא כיהן אותה עת כיועץ מיוחד במחלקת התביעות העירונית של דבאו סיטי. אמה, אליזבת' צימרמן הייתה דיילת תעופה יהודיה פיליפינית. יש לה שני אחים ואחות למחצה אחת.
ב-1995 סיימה את לימודי התיכון בקולג' העירוני לנשים וכעבור ארבע שנים השלימה תואר ראשון (BS) בתרפיה נשימתית, בקולג' סן פדרו בעיר. סיימה לימודי משפטים בקולג' סן סבסטיאן במאי 2005 וכעבור ארבעה חודשים קיבלה רישיון עריכת דין. ב-2007 נישאה למנסס קארפיו, עורך דין אף הוא. לשניים יש שני בנים ובת מאומצת.

קריירה פוליטית

הקריירה הפוליטית של דוטרטה קארפיו החלה כבר כשהייתה בת 29, ב-2007, כשנבחרה לראשונה לסגנית ראש העיר דבאו סיטי. ראש העיר באותה תקופה וברצף מאז 2001 (כיהן גם בשנים 1988–1998), היה אביה, רודריגו דוטרטה.
דוטרטה קארפיו כיהנה בתפקיד הסגנית במשך שלוש שנים, עד 2010 ומשנאלץ אביה, על פי החוק הפיליפיני, להימנע מלרוץ ברביעית לראשות העיר, התמודדה היא במקומו ונבחרה, כאשר אביה נבחר עימה לתפקיד סגנה. דוטרטה קארפיו כיהנה כאישה הראשונה אי פעם, בתפקיד ראשת עיריית דבאו סיטי, במשך שלוש שנים (2010 - 2013).
ב-2011, בהיותה עדיין רק כשנה בתפקיד, הכתה ראשת העיר באגרופיה את השריף האזורי, לא פחות מארבע פעמים, לאחר שהלה הפגין התלהבות יתר בהריסת משכנות עוני בעירה. 217 משפחות קיבלו צווי פינוי אחרי דיון משפטי ארוך. הן הגישו ערעור על פסק הדין נגדן ובמקביל ביקשו מבית המשפט עיכוב ביצוע. ראשת העיר ביקשה מהשריף לעכב את ביצוע פסק הדין למשך שעתיים בלבד, עד שייוודעו תוצאות בקשת העיכוב, אך הוא סירב והחל בהריסה. ראשת העיר עצרה את המשכה של ההריסה, בארבע מכות אגרוף.
ב-2013 יכול היה דוטרטה האב, על פי החוק הפיליפיני לרוץ שוב לתפקיד ראש העיר והוא אכן התמודד ונבחר, אבל הפעם הוא לקח עימו כסגנו את בנו הבכור פאולו רודריגו. כעבור שלוש שנים, ב-2016, כאשר האב התמודד לנשיאות הפיליפינים וניצח, עשתה דוטרטה קארפיו את המירוץ המקביל, ברמה המקומית וניצחה אף היא. אחיה פאולו דוטרטה נבחר לסגנה.
דוטרטה קארפיו מכהנת בשנית, מאז 30 ביוני 2016, כראשת עיריית דבאו סיטי. בספטמבר 2017 הכריז דוטרטה האב, כי הוא רואה בבתו דוטרטה קארפיו מועמדת להחליפו בתפקיד נשיאת הפיליפינים, ב-2022.
בעת ביקורו של אביה בישראל בספטמבר 2018, נלוותה אליו גם דוטרטה קארפיו.
אביונים

האביונים (ביוונית: Ἐβιωναῖοι, נקראים גם אביוניטים Ebionites) היו חברי כת יהודית-נוצרית קדומה שפעלה בארץ ישראל ובארצות השכנות מן המאה ה-1 עד המאה ה-4 לספירה לפי המדווח אודותם, ראו בישו משיח בלבד ולא את בן האלוהים ודרשו לשמור את חוקי תורת משה.
המידע על האביונים אינו רב ונובע ברובו מביקורת חריפה שמתחו עליהם אבות הכנסייה שראו בהם כופרים ממש.
חלק מן החוקרים סבורים שכת זו התפצלה מתוך הזרם המרכזי של הנצרות ונטתה לשוב אל המקורות היהודיים, בעוד שאחרים סבורים כי הקבוצה הייתה המשך ישיר לכנסייה הקדומה אך נדחקה והוצאה מחוץ לתחום על ידי ממשיכי פאולוס, שדגלו בביטול תוקפה של התורה.

האביונים והצמחונות

אפיפניוס מסלמיס, בספרו פנריון, תיאר כמה אביונים אשר היו צמחונים והתנגדו להקרבת קורבנות, אבל אפיפניוס, בפנריון ל':י"ז:ה', אמר כי בהתחלה האביונים לא היו כך, אבל אחרי כן, כמה מהם התחברו עם  אלכסאי ונעשו כך.
על פי דוד פלוסר הייתה זו כת יהודית גנוסטית שנקראה "כת הנוצרים" ועברה לנצרות תוך שמירה על דיעותיה בקשר להקרבת קורבנות.

ניסיונות לחדש את הזרם האביוני

אישים שונים ניסו להתארגן להקים מחדש קבוצה אביונית. בארצות הברית למשל נעשה ניסיון כזה (Neo Ebionites).

אטימולוגיה

ככל הנראה הם נקראים "אביונים" כי כך קראו להם הקתולים, שאמרו כי הם בעלי דעה אביונית על ישו מנצרת. המידע על כת האביונים נמצא בכתבים קתוליים עתיקים של אבות הכנסייה כמו כן גם בבשורה על פי האביונים שהיא המסמך העיקרי למידע עליהם.
דעה נוספת לגבי שמם היא סימוכין ללימודיו של רבם ישוע מנצרת על הטיב שבאדם המציג עצמו כאביון או כצנוע.
גבול של פונקציה

הגדרות

עד כה דנו בגבול מבלי להגדיר אותו מתמטית ובאופן מדויק. כיום מקובלות שתי הגדרות (שקולות) של גבול. הראשונה, של קארל ויירשטראס, מבוססת על עבודתו של קושי, ומנוסחת בשפה של אפסילון ודלתא. השנייה, על-פי היינה, מבוססת על התנהגות של סדרות.
התנודה הצפון אטלנטית

התנודה הצפון אטלנטית (North Atlantic Oscillation- NAO), היא תופעת מזג אוויר המתרחשת באטמוספירה של צפון האוקיינוס האטלנטי, ואשר באה לידי ביטוי בהבדלים בהפרשי הלחצים בגובה פני הים בין המערכות המטאורולוגיות המכונות "השקע האיסלנדי" ו"הרמה האזורית". 
התנודות בעוצמת ההפרשים הללו משפיעות על מהירות הרוחות וכיוונן ממערב למזרח, ועל מיקומן ומסלולן של סופות רעמים בצפון האוקיינוס האטלנטי. התנודה הצפון אטלנטית מושפעת מן התנודה הארקטית ומשתנה במחזוריות בלתי קבועה.

היסטוריה

תופעת התנודה הצפון אטלנטית התגלתה במחקרים שנערכו כבר בסוף המאה ה-19 ותחילת המאה ה-20. המדובר בתופעה רבת היקף באטמוספירה ובעלת משמעות והשפעה רבה על תופעות אקלימיות במרחב הסובב אותה, הן בחלקו המערבי והן בחלקו המזרחי של האוקיינוס.
המונח נטבע לראשונה בשנת 1923 על ידי הפיזיקאי והמטאורולוג הבריטי גילברט ווקר. צוות מדעי באוניברסיטת ברמן מצא הוכחות לכך כי התנודה הצפון אטלנטית הייתה בעלת השפעה על מזג האוויר באירופה ובמזרח התיכון כבר בתקופת ההתחממות העולמית האחרונה לפני כ-122,000 שנים.

תיאור

רוחות מערביות הנושבות בחלקו הצפוני של האוקיינוס האטלנטי מסיעות אוויר לח ליבשת אירופה. בשנים בהן הרוחות חזקות, הדבר גורם לקיץ קריר, חורף מתון, ומשקעים רבים ביבשת. בשנים בהן הרוחות חלשות הדבר מתבטא במזג אוויר קיצוני הכולל גלי חום בקיץ, חורף קר מאוד וירידה בכמות המשקעים.
בין החודשים נובמבר ועד אפריל תופעת התנודה הצפון אטלנטית אחראית לרוב תופעות מזג האוויר בצפון האוקיינוס האטלנטי וביניהן כיוון ועוצמת הרוחות, שינויים בטמפרטורה והלחות וכן עוצמת הסופות וכיוון תנועתן.
מערכת  קבועה של לחץ אוויר נמוך מעל איסלנד המכונה "השקע האיסלנדי" ומערכת  קבועה של לחץ אוויר גבוה מעל האיים האזורים המכונה "הרמה האזורית" הן המשפיעות על כיוון ועוצמת הרוחות המערביות הנושבות בצפון האטלנטי לכיוון אירופה. 
העוצמה היחסית של המערכות הללו ומיקומן היחסי משתנה מדי שנה, והוא מקורו של הכינוי לתופעה המדוברת.

השפעות נוספות

למרות שעיקר השפעת התנודה הצפון אטלנטית מתבטאת בתופעות מזג האוויר באירופה, מניחים כי היא בעלת השפעה גם על מזג האוויר בצפון אמריקה. 
במצב של אינדקס גבוה נחלשת תנועת האוויר הארקטי הקר לכיוון דרום הגורם לחורפים מתונים בצפון מזרח היבשת לעומת זאת באינדקס נמוך ניצפו חורפים קרים ומושלגים בחלק הצפון מזרחי של היבשת ואפילו עד פלורידה. האינדקס הנמוך מאפשר לחזיתות מזג אוויר קר להגיע עד לדרום מפרץ מקסיקו ולהשפיע על מזג האוויר הטרופי השורר שם. 
בתקופת הקיץ גורם אינדקס שלילי להחלשת זרם הסילון בכוון האוקיינוס האטלנטי המשפיע ביצירת גלי חום ארוכים באירופה.
משנות ה-70 ועד לאחרונה נצפתה השפעה חיובית של התנודה הצפון אטלנטית אשר גרמה למזג אוויר קריר בצפון מערב האוקיינוס. מצב זה איפשר ריבוי של אוכלוסיית סרטן השלג .
טל השילוני

טל השילוני (נולדה באוקטובר 1957 בתל אביב) היא עורכת מוזיקה ושדרנית רדיו ישראלית.

ביוגרפיה

טל השילוני נולדה בגבעתיים לאילנה וגד, אחות בכורה לסיגל ולסוציולוגית יעל השילוני-דולב. השילוני היא ממקימי תחנת הרדיו 88FM ושימשה כעורכת המוזיקה הראשית ומנהלת התוכניות ב-14 שנות קיומה הראשונות. בנוסף, הגישה וערכה את תוכניות אחר הצהריים "נעים בכביש", ששודרה מדי יום בין שלוש לארבע, ואת התוכנית "טל השילוני מארחת ב-88FM", בה בכל יום חמישי אירחה אמנים מתחומי היצירה השונים, שבחרו בעצמם את המוזיקה שתושמע בתוכנית. לאחר סגירת 88FM ערכה והגישה השילוני את התוכנית "נעים בערב עם טל השילוני", בכאן 88. בדצמבר 2018, אחרי 23 שנה, עזבה השילוני את התחנה ועברה לערוך ולהגיש את התוכנית "נעים בכביש" בכאן תרבות. תוכניתיה מאופיינות במוזיקה ייחודית אשר לרוב אינה מושמעת בתחנות רדיו ישראליות, ובעריכה מוזיקלית המקשרת בין ז'אנרים שונים. 
התוכנית "נעים בכביש", שעלתה לשידור לראשונה בשנת 1995, עם הקמתה של 88FM, הפכה לאחת מהתוכניות המזוהות ביותר עם התחנה, ושודרה ברצף מדי יום במשך יותר משני עשורים עד עד יומה האחרון של 88FM.
השילוני שימשה גם כעורכת ומגישת מוזיקה בתוכניות אחרות של קול ישראל, כמו "הכל דיבורים" ברשת ב'. הייתה חברת הוועדה האמנותית של פסטיבל "ג'אז תל אביב". ובשנת 2012 שימשה כמנהלת אומנותית של פסטיבל "מוזיקה בעיר הלבנה". בנוסף, עוסקת השילוני בעריכת פסי-קול לסרטים ולהצגות.
משה רוזנפלד

משה רוזנפלד (26 בנובמבר 1904 – 7 בנובמבר 1935) היה שוטר במשטרה הבריטית בארץ ישראל שנרצח בידי כנופית עז א-דין אל-קסאם.

קורות חייו

רוזנפלד נולד במנחמיה לאחת ממשפחות המייסדים. לאחר לימודיו בבית הספר החקלאי מקוה ישראל, התנדב לחיל הספר העבר ירדני ומשם עבר למשטרה הארצישראלית שבה שירת כ-12 שנה בתפקידים שונים. בהיותו בדרגת סמל הופקד רוזנפלד על משטרת שאטה שבעמק חרוד, ועבר עם משפחתו להתגורר בקיבוץ תל יוסף הסמוך. במסגרת תפקידו יסד קבוצת רוכבים של קבוצת הפועל, במסגרת הפעילות ניתנו שעורי רכיבה, ונערכו תחרויות בבית אלפא.

רציחתו

בתאריך 7 בנובמבר 1935 נמסרה הודעה על פריצה לפרדס האשכוליות של עין חרוד. רוזנפלד יצא בלווי שוטר נוסף לאתר את הגנבים, ובקצה הדרך השאיר את השוטר עם הסוסים ועלה לבדו למערה, בעקבות קליפות שהותירו השודדים בדרכם. במערה ארבו חברי הכנופיה, שירו מספר יריות ופגעו ברוזנפלד, ולאחר מכן התקרבו אליו וירו שוב.
משה רוזנפלד נטמן בבית הקברות הישן של עין חרוד ותל יוסף. יום הלוויתו נקבע כיום אבל בעמק יזרעאל, התושבים שבתו ממלאכה והתלמידים מלימודיהם. הלוויתו יצאה מבית אלפא ועברה דרך תחנת המשטרה בשאטה לתל יוסף. השתתף בה קהל גדול ממנחמיה ומיישובי עמק יזרעאל והצפון, וכן נציגי המשטרה הבריטית ומשה שרת נציג הסוכנות היהודית. חיים שטורמן הספידו במלים שהפכו למטבע לשון: "נופלים ההולכים ראשונה". 
בעקבות רציחתו של רוזנפלד על ידי אנשי "היד השחורה", פתחו הבריטים במצוד נרחב אחרי עז א-דין אל-קסאם ולוחמיו, והם אותרו שבועיים לאחר הרצח וכותרו סמוך לכפר יעבד שבשומרון. אל-קסאם נהרג יחד עם שלושה מחבורתו. שמונה אחרים מהחבורה נתפסו והועמדו לדין על רצח רוזנפלד ושוטר שנהרג בקרב עם אנשי הכנופיה. ארבעה מאנשי הכנופיה נדונו ל-14 שנות מאסר. בנובמבר 1937 נאסר שיך פרחאן א-סעדי בחשד למעורבות ברצח רוזנפלד. יש הרואים ברוזנפלד את ראשון הרוגי מאורעות תרצ"ו-תרצ"ט שפרצו חודשים אחדים לאחר מכן. על מצבתו נרשם: "הראשון לחללי היישוב במאורעות הדמים תרצ"ו. פ"נ משה בן שלמה יצחק רוזנפלד נפל חלל בהר הגלבוע בעמדו על משמר הלאום".
גם בספר "מאורעות תרצ"ו" בהוצאת דבר מ-1937, מופיע רוזנפלד בראש רשימת הקורבנות.
המערה שבפתחה נרצח נקראת "מערת רוזנפלד" והמעיין לידה "עין הסמל", בעמק הנעלם שבגלבוע. חברי בית אלפא מייחסים את השורה "מי ירה ומי זה שם נפל?", ב"שיר העמק" ("באה מנוחה ליגע") שכתב נתן אלתרמן ב-1935, למותו של משה רוזנפלד, אך לטענה זו אין בסיס.
אחיו, צבי רוזנפלד, נרצח על ידי ערבים בעבודתו בשדה, קודם להרצחו של משה. בספטמבר 1942 נרצח אביו, שלמה יצחק רוזנפלד, ונפצע אחיו בר כוכבא, מירי של איכר אחר במושבה מנחמיה.
סמל סורינאם

סמל סורינאם אומץ רשמית על ידי רפובליקת סורינאם ב-25 בנובמבר 1975 לאחר שהמדינה קיבלה עצמאותה.
מוטו הסמל הוא "Justitia - Pietas - Fides" - "צדק - רחמים - נאמנות".
לסמל שני תומכים בדמות ילידי המדינה. שלט האצולה מחולק לשנים. צדו השמאלי מסמל את העבר - ספינת עבדים המובילה לאי עבדים מאפריקה. צדו הימני מסמל את העתיד ומציג את סמל האי עץ דקל מלכותי - המסמל אדם צדיק וישיר. היהלום במרכז הסמל, מסמל את לב האדם, הנחשב מקום מושבה של האהבה. ארבע פינות היהלום מייצגים את ארבע רוחות השמים.
מרקו בלינלי

איטליה

בלינלי החל את הקריירה שלו בקבוצת וירטוס בולוניה מהליגה האיטלקית, בשנת 2001. הוא חבר בווירטוס לשחקן NBA אחר לעתיד, מאנו ג'ינובילי, שייעץ לו במהלך תקופתו בקבוצה. ב-2003 עבר בלינלי לקבוצת פורטיטודו בולוניה.
כבר בעונתו הראשונה בפורטיטודו בולוניה, עונת 2003/2004, העפיל בלינלי עם קבוצתו עד לגמר היורוליג, לאחר ניצחון בחצי גמר הפיינל פור על מונטפסקי סיינה. בגמר הפסידה הקבוצה למכבי תל אביב. בעונת 2004/2005 זכה בלינלי עם קבוצתו באליפות איטליה הראשונה שלו, לאחר ניצחון בסדרת הגמר בתוצאה 1-3 על אולימפיה מילאנו. בעונה שלאחר מכן הגיע בלינלי עם פורטיטודו בולוניה בפעם השלישית ברציפות לסדרת הגמר, אך הפסיד עמה לבנטון טרוויזו.
עונת 2006/2007 הייתה הטובה ביותר של בלינלי, כשהיה מלך הסלים של קבוצתו בעונה זו עם 16 נקודות בממוצע למשחק. אף על פי כן, הוא לא נחל עם הצלחה קבוצתית עם פורטיטודו, שסיימה במקום ה-13 בלבד בליגה האיטלקית והודחה כבר בסיבוב הראשון של היורוליג.

ליגת ה-NBA

בשנת 2007 נרשם בלינלי לדראפט ה-NBA. הוא נבחר במקום ה-18 על ידי גולדן סטייט ווריורס והצטרף אליה. בעונת הרוקי שלו בליגת ה-NBA, עונת 2007/2008, מיעט לקבל דקות משחק, וקלע 2.9 נקודות בממוצע בלבד ב-33 משחקים. בעונה הבאה, 2008/2009, השתפר בלינלי בצורה ניכרת וקלע 8.9 נקודות ב-21 דקות בממוצע למשחק, אך לא הצליח להעפיל עם קבוצתו למשחקי הפלייאוף.
בקיץ 2009 עבר בלינלי בטרייד לקבוצת טורונטו ראפטורס, תמורת דווין ג'ורג'. בטורונטו חבר בלינלי לשחקן איטלקי אחר, אנדראה ברניאני.
באוגוסט 2010, עבר בלינלי בטרייד לניו אורלינס הורנטס בתמורה לג'וליין רייט.
ב-24 ביולי 2012 בלינלי חתם בשיקגו בולס.
לאחר עונה אחת בשיקגו חתם בסן אנטוניו, עמה זכה באליפות עונת 2013/2014. באותה עונה זכה בלינלי גם בתחרות השלשות במסגרת סוף-שבוע האולסטאר.
ב-13 ביולי 2015 חתם בלינלי על חוזה בסקרמנטו קינגס.
ביולי 2016 נשלח בטרייד לשארלוט הורנטס בתמורה לרוקי מלאכי ריצ'רדסון.
ביוני 2017 הועבר בטרייד לאטלנטה הוקס, יחד עם מיילס פלאמלי, בתמורה לדווייט הווארד. לאחר 52 במדי ההוקס שוחרר בלינלי מהקבוצה.
בפברואר 2018 חתם בלינלי על חוזה בפילדלפיה 76' עד סיום עונת 2017/2018.
לקראת עונת 2018/2019 חתם על חוזה לשנתיים בסן אנטוניו ספרס, בה שיחק בעבר בין השנים 2013–2016.

נבחרת לאומית

בלינלי שיחק לראשונה עבור נבחרת איטליה בטורניר בינלאומי באליפות העולם 2006 שהתקיימה ביפן, בהיותו בן 20. הוא היה מהשחקנים החשובים בנבחרתו בטורניר וקלע 13.7 נקודות בממוצע למשחק, אך הודח עמה בשמינית הגמר לאחר הפסד לנבחרת ליטא.
בלינלי שיחק עם נבחרת איטליה גם באליפות אירופה 2007. הוא היה מהשחקנים המצטיינים בטורניר, כאשר קלע 15.5 נקודות בממוצע למשחק והיה מלך הסלים של איטליה. עם זאת, הוא הודח עם נבחרתו בסיבוב השני של אליפות אירופה ולא הצליח להעפיל עמה לאולימפיאדת בייג'ינג.
יחסי בנגלדש–לטביה

שיתוף פעולה כלכלי

בנגלדש היא יצרנית ביגוד, מוצרי רוקחות, מזון ודברים נוספים שלהם פוטנציאל משמעותי בשוק הלטבי. לטביה הסכימה לשלוח משלחות עסקיות לבנגלדש על מנת לבחון דרכים להגדלת הסחר וההשקעות הדו-צדדיות.

שיתוף פעולה בתחום החינוך

בשנת 2003, נשיאת לטביה לשעבר ואירה ויקה-פרייברגה אמרה כי מגזר החינוך הוא האחד התחומים הראשונים המעוררים עניין בבנגלדש. בנגלדש הציעה לחתום על מזכר הבנות עם לטביה לשיתוף פעולה בעניין השכלה גבוהה, תוך שימת דגש על המדע והטכנולוגיה. כמו כן, שני הצדדים הסכימו ליצור שותפויות לביצוע מחקרים משותפים, הנהגת תוכניות חינוך חלופיות ותוכניות לתואר משותף.

יחסים פוליטיים

ב-2006 הדגיש שר החוץ של לטביה, נורמן פנק, את הדיאלוג הדו-צדדי בין משרדי החוץ של שתי המדינות לשיפור התקשורת והעברת המידע בין שתי המדינות.
ב-2008 שני משקיפים לטביים השתתפו במשלחת של הנציבות האירופית כדי לפקח על הבחירות הכלליות בבנגלדש.

ביקורים רשמיים

שרת החוץ של בנגלדש, דיפו מוני, ערכה ביקור רשמי בריגה בשנת 2012.
ניהול קארמי

ניהול קארמי הוא פילוסופיית ניהול המתבססת על מושג הקארמה והיא מבוססת על תורתו של מייקל רואץ'.
התהליך הקארמי הוא המקור והסיבה לכל מחשבה, דיבור או פעולה כלפי האחר. הקארמה מותירה רישום מנטלי בתודעה ושם נשמרת ומתעצמת. בחלוף הזמן, תיווצר מציאות אשר נצבעה לגמרי על ידי אותו רישום שבוצע בעבר על ידי המעשים שנעשו.
מנהל קארמי שמבין ש"מה שאני רוצה לחוות בעצמי אני צריך לתת לאחר", בוחר לפעול מתוך הבנה של איך וכיצד מעשיו יוצרים את המציאות העתידית שלו, והוא שם דגש מיוחד על כיצד מעשיו ברגע הנוכחי יוצרים את הסיבה לתוצאה שתופיע בפניו בעתיד.
משה אור

שירותו הצבאי

עם גיוסו לצה"ל בשנת 1988 החל קורס טיס, אך נשר ממנו ושובץ בחטיבת גבעתי. בגבעתי עבר אור הכשרה כלוחם, קורס מ"כים חי"ר ויצא לקורס קציני חי"ר. לאחר ששימש במספר תפקידי פיקוד בחטיבה, ובהם מפקד פלוגה הועלה לדרגת סא"ל ומונה לראש ענף נשק מסייע גדודי בביסלמ"ח. בשנים 2002–2004 פיקד אור על גדוד שקד, והוביל אותו בלחימה באינתיפאדה השנייה כנגד הטרור הפלסטיני ברצועת עזה. בשנים 2004–2006 פיקד על בסיס האימונים החטיבתי. ביוני 2006 הועלה לדרגת אל"ם ומונה לפקד על עוצבת שועלי מרום, חטיבת צנחנים מילואים, והוביל אותה בלחימה במבצע עופרת יצוקה. לאחר שסיים את תפקידו בדצמבר 2009, מונה לראש תורת חי"ר וצנחנים במפקדת קחצ"ר ובהמשך מונה לנספח צה"ל בצ'ילה.